Þær konur sem gengið hafa í gegnum meðgöngu kannast eflaust allar við að hafa fengið löngun í eitthvað sem þær óraði ekki fyrir að þær myndu leggja sér til munns . Salsasósa beint upp úr krukkunni , ostsneiðar utan um súrar gúrkur , nóg af ís eða fitan á kjötinu – allt gott og gilt hjá ófrískum konum sem komast ekki í gegnum daginn án þess að japla á einhverju sérstöku . Að sama skapi geta þær ekki hugsað sér að borða þessar matvörur eftir fæðingu . Engar haldbærar staðreyndir er að finna varðandi þetta málefni en oft hefur verið talað um að líkaminn kalli á ákveðin efni sem finnast í matvörunum . Til dæmis er talað um að súkkulaðiát megi rekja til B-vítamínskorts , en ef skýringin væri það einföld myndu barnshafandi konur eflaust borða meira af spergilkáli og spínati í stað súkkulaðis þar sem grænmeti inniheldur mikið af mikilvægum næringarefnum . Að öllum líkindum erum við að horfa í hormónabreytingarnar sem eiga sér stað í líkamanum á meðgöngu . Kannski hafa hormónin áhrif á lyktarskynið og því upplifir konan matinn á annan hátt en aðrir .